Համաձայն դատաբժշկական փորձաքննության արդյունքների՝ Արմեն Լամբարյանը հրազենային վնասվածքի պատճառով ստացել է բազմաթիվ հիվանդություններ՝ քայլքի ֆունկցիոնալ խանգարում, նկատվում է ձախ վերջույթի 6 սմ բացարձակ կարճություն, իսկ ձախ ազդրի մեջ առկա են մետաղական մարմիններ։ Բացի հենաշարժողական համակարգի վնասվածքներից, Լամբարյանի մոտ առկա են նաեւ նյարդաբանական որոշակի հիվանդություններ, որոնց պատճառով Արմեն Լամբարյանն ունի օրթոպետիկ եւ նյարդավիրաբուժական, քիթկոկորդականջաբանական բուժհսկողության կարիք։ Թե որքանով են այս հիվանդությունները համապատասխանում կալանքի հետ, դատաբժշկական փորձաքննության արդյունքների մեջ նշված չէր, քանի որ չափանիշներ առկա չեն, թեեւ հիվանդություններն առանձին-առանձին, Կառավարության որոշման համաձայն, անհամատեղելի չեն կալանքի հետ։ Փաստաբան Արայիկ Պապիկյանը միջնորդեց Արմեն Լամբարյանի նկատմամբ վերացնել կալանքը կամ ընտրել այլընտրանքային խափանման միջոց։